Як адзначае ўкладальнік, вядучы навуковы супрацоўнік Нацыянальнага музея гісторыі і культуры Ірына Зварыка, інфармацыя, змешчаная ў каталогу, разбурае міф аб тым, што ў Беларусі не засталося слуцкіх паясоў. Адна з першых выставак на тэрыторыі нашай краіны, дзе дэманстраваліся паясы слуцкага тыпу, праходзіла ў 1916 годзе ў Мінскім гарадскім музеі. Наступная адбылася ў красавіку 1927 года ў Беларускім дзяржаўным музеі - папярэдніку Нацыянальнага музея гісторыі і культуры Беларусі - і была цалкам прысвечана слуцкім паясам. Новая экспазіцыя, што прайшла амаль праз 80 гадоў, дала магчымасць зрабіць агляд слуцкіх паясоў з беларускіх музеяў, узняць праблемы іх даследавання, захавання і выяўлення, пра што сведчыць, уласна, і альбом-каталог.